

המכללה לביטחון לאומי

מחזור מ"ו, 2019-2018

**החברה בישראל**

**התמודדות חברתית עם ירי תלול מסלול**

מגיש: גלעד בירן

מנחה אקדמי: ד"ר נרי הורוביץ

אפריל 2019

*"גורלנו ההיסטורי, יחס העמים אלינו, מעמדנו הבינלאומי, ומה שאולי חשוב יותר – ערכנו בעיני העם היהודי [...] ייקבעו לאמיתו של דבר [...] אך ורק על-ידי* ***חוסננו הפנימי*** *ואור מפעלנו [...] גורלנו יוכרע במאבק הפנימי שבין החיוב והשלילה שבחיינו, בחיי הכלל והפרט, בחיי המדינה והאזרח[[1]](#footnote-1)." (דוד בן-גוריון)*

**תוכן העניינים**

[הקדמה - 4 -](#_Toc3252224)

[מבוא - 4 -](#_Toc3252225)

[א. חוסן מהו? - 5 -](#_Toc3252226)

[ב. "הפצצה אסטרטגית" והשלכתה על האוכלוסייה האזרחית - 5 -](#_Toc3252227)

[ג. איומים מהאוויר וחוסן חברתי בימי הישוב העברי ומלחמת השחרור - 6 -](#_Toc3252228)

[ד. ירי תלול מסלול על מדינת ישראל והשפעתו על החוסן הלאומי - 7 -](#_Toc3252229)

[ה. התמודדות של קהילות שונות עם ירי תלול מסלול - 13 -](#_Toc3252230)

[סיכום - 14 -](#_Toc3252231)

[נספח א' – פרופיל החוסן הקהילתי לפי סוג יישוב - 17 -](#_Toc3252232)

[נספח ב' - יכולת התמודדות עם האיום – תושבי גבול הצפון - 18 -](#_Toc3252233)

[נספח ג' - תפיסת המצב הביטחוני ותפיסת איום – תושבי עוטף עזה - 18 -](#_Toc3252234)

# הקדמה

בפתח הדברים, יש טעם להסביר מדוע מצאתי עניין בנושא ההתמודדות החברתית עם ירי תלול מסלול. אני משרת כקצין במערך ההגנה האווירית ובשנים 2014-2011 (כולל בזמן מבצע "עמוד ענן" ומבצע "צוק איתן") שרתתי בתפקיד מפקד יחידת "כיפת ברזל". בתקופת פיקודי, הייתה היחידה אחראית על כל הסוללות המבצעיות של המערכת וכן על מרכז ניהול התמונה הבליסטית שתפקידו היה העברת נתוני המטרות לפיקוד העורף לצורך מתן התרעה לאזרחים. במהלך תפקידי סיירתי פעמים רבות בישובים, עליהם הגנו פקודיי והתרשמתי מההתמודדות המאתגרת של הקהילות השונות עם פגיעות חוזרות ונשנות של ירי תלול מסלול ביישוביהן. הנני סבור כי לחוסן החברתי תפקיד מכריע בתוצאות סבב הלחימה הבא וכי ירי תלול מסלול ימשיך להוות איום מרכזי על ישראל בשנים הקרובות.

# מבוא

עניינה של עבודה זאת הוא בסקירת אופן ההתמודדות של קהילות שונות בישראל עם ירי תלול מסלול. הירי תלול המסלול לעבר העורף הישראלי מתבצע כיום תוך שימוש בפגזים, פצצות מרגמה, רקטות וטילים בעלי רמות דיוק מגוונות לטווחים שונים.

לאיום האווירי ממטוסים על העורף האזרחי נודעה חשיבות בהיסטוריה הצבאית העולמית ובראשית ימיה של מדינת ישראל. עליונותו של חיל האוויר הישראלי על חילות האוויר הערביים הפחיתה את העיסוק בישראל בהתמודדות האזרחית עם תקיפות אוויריות. הירי תלול המסלול שהיתה לו בשנותיה של המדינה משמעות טקטית ובוצע בידי מדינות לכיוון אתרים וישובים בקרבת הגבול בלבד, הפך עם השנים לאיום בעל משמעויות אסטרטגיות על מדינת ישראל. היכולת לפגוע באופן משמעותי בישראל באמצעות ירי תלול מסלול מצויה כיום בידי ארגוני טרור, צבאות של מדינות הגובלות עם ישראל וצבאות של מדינות ללא גבול משותף עם ישראל.

בעבודה נעשה שימוש במונחים מקצועיים, שנלמדו בקורס "החברה בישראל", במחזור מ"ו של המכללה לביטחון לאומי (2018) והיא נסמכת על מקורות שנכתבו בישראל. פרק א' של העבודה ידון במונחים "חוסן" ו"חוסן קהילתי". בפרק ב' יוצג המונח "הפצצה אסטרטגית" ויודגש ייחודו של האיום האווירי בהקשרי התמודדות האוכלוסייה עמו. בפרק ג' ייסקרו האיומים מהאוויר והחוסן החברתי בימי הישוב העברי ובמלחמת השחרור. פרק ד' ירחיב את היריעה בסוגיית הירי תלול המסלול על מדינת ישראל והשפעתו על החוסן הלאומי. בפרק ה' תנותח אופן התמודדות של קהילות שונות בישראל עם ירי תלול מסלול.

# חוסן מהו?

מקור המונח חוסן (או עמידות) הוא בתחום הפיזיקה. הקהילה האקולוגית אימצה מונח זה לתיאור יכולתם של מינים להתמודד ולשרוד בתנאים קשים או משתנים. המונח הושאל לתחומי הכלכלה והחברה ומצא את מקומו בלב השיח הסביבתי[[2]](#footnote-2). המושג "חוסן" הפך לשגור בשיח התקשורתי והפוליטי בישראל מאז תקופת האינתיפאדה השנייה. הוא נשאל מהמושג resilience, שהפך לרווח בשיח הציבורי בארצות הברית אחרי אירועי 11 בספטמבר 2001. המינוח "חוסן", מהווה אמנם חידוש אך המודעות לקשיים במצבי חירום, מלווה את היישוב העברי ואת מדינת ישראל מראשית ימיה. הסיבות למודעות הגבוהה לחוסן נובעת ממצב של עימות צבאי מתמשך, מדימוי עצמי לאומי ציוני המחייב ממלכתיות הנבחנת בשעת חירום, מאופי העימותים הצבאיים של ישראל, מהתנסויות בגבולות של יישובים במלחמה ובעתות חירום, מפגיעות אוכלוסייה אזרחית ומאפיון קבוצות בחברה כשבריריות בקרב חלקים מן האליטה הצבאית והפוליטית[[3]](#footnote-3).

למושג "חוסן "יש הגדרות רבות בספרות המקצועית. לצורך עבודה זאת ייעשה שימוש בהגדרה הבאה: "החוסן מבטא את יכולתה של (כל) מערכת להתמודד בגמישות עם הפרעה קשה (אסון) בהתחשב בחומרתה, להכיל את נזקיה ואת הנסיגה התפקודית הבלתי נמנעת שהיא גורמת, ולהתאושש ממנה במהירות בחזרה למצב של תפקוד מערכתי ייעודי תקין". החוסן החברתי נבחן על סמך שלושה מדדי התנהלות עיקריים: דמוגרפיה והתפנות, טיפול וחינוך ותעסוקה וכלכלה[[4]](#footnote-4). המונח חוסן קהילתי נועד לתאר את חוסנה של קהילה בהתמודדות עם אסון. מחקר מקיף שנערך בנושא מצא חמישה מרכיבים לחוסן הקהילתי: קהילה )יעילות קולקטיבית(, אמון חברתי, קשר למקום, מוכנות ומנהיגות[[5]](#footnote-5).

# "הפצצה אסטרטגית" והשלכתה על האוכלוסייה האזרחית

ההתפתחות המודרנית של כלי טיס יצרה סוג חדש של איום בשדה הקרב - האיום האווירי. איום צבאי זה הינו בעל מאפיינים ייחודיים ושונים מהאיומים שהיו ידועים עד לראשיתה של המאה העשרים. המערכה האווירית במלחמת העולם הראשונה הייתה הראשונה בעלת היקף משמעותי בהיסטוריה. רצונן של המדינות הלוחמות לעקוף את החזית התקועה, הוביל למאמץ לנצל את הכוח האווירי כדי להכות בליבו של האויב ולפגוע ביכולתו לנהל את המלחמה, באמצעות הפצצות כבדות.

המונח "הפצצה אסטרטגית", שמטרתה הבסת מדינת אויב על ידי השמדת יכולתה הכלכלית (ובפרט כושר הייצור המלחמתי), או שבירת כוח הרצון של הציבור להילחם, באמצעות הפצצה מסיבית מהאוויר התפתח בשנים שבין שתי מלחמות העולם. מהותה של ההפצצה האסטרטגית זכתה לתהודה עולמית בנאומו המפורסם משנת 1932 של סטנלי בולדווין, שכיהן שלוש פעמים כראש ממשלת בריטניה בתקופה שבין המלחמות, "A Fear From the Future".

בולדווין טען כי האיום האווירי הוא הגורם המרכזי לתחושת הפחד וחוסר הביטחון ממנו סובל העולם. פחד זה מתואר כפחד אינסטינקטיבי ולא מודע. בולדווין גרס כי האיומים מהאוויר, כפי שבאו לידי ביטוי במלחמת העולם הראשונה חשפו את האזרחים שבעורף לסיכוני המלחמה הגרועים ביותר מהם היו פטורים בעבר. מהירות ההתקפה האווירית, לעומת תקיפה מהקרקע הפכה בראייתו של בולדווין את התקיפה מהאוויר ל"מזוויעה" ובעלת השלכות מכריעות על גורלן של מלחמות[[6]](#footnote-6).

# איומים מהאוויר וחוסן חברתי בימי הישוב העברי ומלחמת השחרור

בטרם פרוץ מלחמת העולם השנייה, שתפו פעולה שלטונות המנדט עם היישוב היהודי בבנייתה של התגוננות אזרחית אלמנטרית על ידי חיזוק גופי החירום היישוביים הפנימיים בדמות המשמר האזרחי, מכבי אש ומגן דוד אדום מתוך האווירה של שיתוף הפעולה הביטחוני עם הסוכנות נוכח מאורעות 1936[[7]](#footnote-7).

בתקופת מלחמת העולם השנייה התנסו חלקים גדולים מאוכלוסיית העולם במלחמה טוטאלית, ואילו היישוב היהודי בארץ ישראל חווה הפצצות ספורות בלבד. בתקופה שבין יולי לספטמבר 1940 תקפו מטוסים איטלקים מספר פעמים את מפרץ חיפה ותל אביב. ב-9.9.1940 בוצעה התקיפה הגדולה ביותר על תל אביב במהלכה נהרגו כ-130 מתושבי העיר. בקיץ 1941 ספגו חיפה ותל אביב התקפות ממטוסי משטר וישי שלחם בבריטים על השליטה בסוריה ובלבנון ולאחר מכן גם ממטוסי הלופטוואפה שהגיעו לאזור בעקבות כיבוש יוון וכרתים[[8]](#footnote-8). ב-12.6.1941 פגעה פצצה שהוטלה ממטוס ישירות על בית בתל אביב ו-13 משוכניו נהרגו ולמעלה מ-20 איש נפצעו קשה[[9]](#footnote-9).

בן גוריון ששהה בלונדון בזמן הבליץ, ללא יכולת לשוב לארץ ישראל, התרשם מאוד מהמודל הבריטי של ההתגוננות האזרחית. במספר דיונים בנושא המצב בעורף במלחמת העצמאות ובדיונים על אופי ההתגוננות האזרחית ביישוב, ציין בן גוריון את המופת של התנהגות האנגלים תחת ההפצצות הגרמניות[[10]](#footnote-10).

תל אביב, הופצצה בתחילת מלחמת העצמאות על ידי חיל האוויר המצרי. ההפצצות הקשות נמשכו ממאי ועד יולי 1948, וגרמו למותם של כ-150 איש, ברובם אזרחים. במקביל להפצצת תל אביב תקפו המצרים גם יישובים סמוכים לה ובהם רמת גן, חולון, ראשון לציון ורחובות. ב-18.5.1948, נערכה ההפצצה הקטלנית ביותר על תל אביב במלחמה, פצצות שהטילו מטוסים מצריים על התחנה המרכזית של העיר שהייתה הומת אדם, גרמו למאות נפגעים, בהם כחמישים הרוגים. במקום נגרם הרס רב, אוטובוסים עלו באש ונראו מראות קשים.

בסקירה הביטחונית, שהציג ראש הממשלה בן גוריון באוקטובר 1953, סקירה שרבים רואים בה עד היום, את המסמך הקרוב ביותר לתפיסת ביטחון רשמית של מדינת ישראל, הוא תאר את חווייתו האישית מהתקיפה האווירית המצרית על רידינג בתחילת מלחמת השחרור ואת החוסן והמורל הגבוה של תושבי תל אביב שבעורף. למרות הדברים שכתב ידוע כי בן גוריון היה מודאג מאוד מיכולת העמידות של העורף[[11]](#footnote-11).

בן גוריון ומנהיגי המדינה מיסדו בישראל בשלבי בניינה של האומה מנגנוני התמודדות מתקדמים עם שעת חירום. מנגנונים אלו נבנו בהתאם לניסיון הבריטי ממלחמת העולם השנייה והתפיסה הממלכתית. ההיבטים המשקיים טופלו במסגרת משק לשעת חירום ואילו החזית האזרחית הוסדרה ברמת פירוט גבוהה מאוד בתוך הג"א[[12]](#footnote-12).

# ירי תלול מסלול על מדינת ישראל והשפעתו על החוסן הלאומי

השימוש בירי תלול מסלול לעבר ישובים בעורף, בידי אויביה, מלווה את מדינת ישראל מראשית ימיה. בחזית הדרומית הפגיז הצבא המצרי במאי 1955, בפצצות מרגמה את הקיבוצים נירים ועין השלושה[[13]](#footnote-13). בשנות החמישים והשישים של המאה העשרים נורתה באופן תדיר, אש תותחים סורית מרמת הגולן לעבר יישובי עמק החולה ועמק הירדן. הפגזות אלו גרמו לנפגעים רבים והפכו את חייהם של תושבי האזור לקשים ביותר, אולם סיקור עיתונאי מתקופה זאת, מעלה אמירות של בני הקיבוצים המופגזים, ההולמות את האתוס הציוני ומתארות חוסן גבוה ביותר בלשון של ימינו[[14]](#footnote-14). לתביעתם הנחרצת של נציגי הישובים להסרת האיום הסורי, נודע משקל משמעותי בהחלטתה של ממשלת ישראל לכבוש את "הרמה הסורית" במלחמת ששת הימים[[15]](#footnote-15).

לאחר מלחמת ששת הימים, החלו גם ארגוני הטרור לעשות שימוש בנשק תלול מסלול. השימוש הנרחב ברקטות נבע מההנחה כי הן מהוות מענה א-סימטרי פשוט, זמין וזול לעליונותה הצבאית של ישראל. בראיית ארגוני הטרור, נשק הרקטות מאפשר להתיש את האוכלוסייה האזרחית הישראלית תוך עקיפת מכשולים מסוגים שונים שבנתה ישראל בגבולותיה ומתן מענה לפעילות המבצעית של צה"ל[[16]](#footnote-16).

השיגור הראשון של קטיושות לעבר מדינת ישראל בוצע על ידי ארגון הפת"ח ב-.9.196816, ששיגר מטח של שמונה קטיושות משטח ירדן לעבר בית שאן. שמונה אזרחים נפצעו באירוע. קיימות עדויות כי אירוע זה גרם לפאניקה בקרב אזרחי בית שאן ותחושת כעס על הממשלה בגין העדר פתרונות מיגון (מקלטים) ההולמים את הצורך. ב-1.1.1969 נורה לראשונה מטח קטיושות אל עבר קריית שמונה. כתוצאה מהירי נהרגו שני אזרחים[[17]](#footnote-17). ב-1970 ספגה גם ירושלים קטיושה ששוגרה מהכפר הפלסטיני בתיר[[18]](#footnote-18). ב-7.7.1971 שוגרו חמש קטיושות על פתח תקווה מאזור דיר בלוט, וגרמו למותן של שתי אזרחיות[[19]](#footnote-19).

בשלושת הלילות הראשונים של מלחמת יום הכיפורים שיגרה סוריה לעורף ישראל 25 רקטות פרוג[[20]](#footnote-20). במוצאי החג פגעו במגדל העמק 3 רקטות שכוונו, לבסיס חיל האוויר ברמת דוד. התוצאה הייתה 16 פצועים והרס גדול למבנים, גם במקרה זה קיימות עדויות על תחושות קשות ביותר ועזיבת תושבים את העיר בתום המלחמה המשקפות חוסן חברתי נמוך[[21]](#footnote-21). ב-9 באוקטובר, היום הרביעי למלחמה, בשעה 03:35 לפנות בוקר, שיגרו הסורים מספר רקטות לעבר בסיס חיל האוויר רמת דוד. אחת הרקטות פגעה בבית בשיכון המשפחות של הבסיס וגרמה למותו של טייס ולפציעת שני טייסים נוספים. פרוג נוסף, שנחת במגורי החיילים, גרם לפציעתם של 13 חיילים[[22]](#footnote-22). רקטות נוספות פגעו ביישובים סמוכים, אחת מהן פגעה בבית ילדים בקיבוץ גבת, אך לא גרמה לנפגעים מכיוון שהילדים שהו במקלט. בנוסף, שיגרו הסורים רקטות גם לעבר שדה התעופה מחניים. התקפות הרקטות היו אחד הגורמים שהביאו לתקיפת המטכ"ל הסורי בדמשק בצהרי אותו יום. לאחר התקיפה הפסיקו הסורים את ירי הרקטות. בחזית הדרומית שגרה מצרים לעבר ישראל טילי שיוט מדגם קלט ואיימה לשגר טילי סקאד לעורף, כוונה שהרתיעה את ישראל מביצוע מספר מהלכים במלחמה[[23]](#footnote-23).

לאחר גירושו של אש"ף מירדן בספטמבר 1970 והתבססותו בלבנון, הוא פתח במלחמת התשה רקטית כנגד צפון מדינת ישראל, ובעיקר כנגד העיר קריית שמונה. מתקפת הרקטות של אש"ף הלכה והתעצמה והביאה בסופו של דבר למבצע של"ג (מלחמת לבנון הראשונה) ביוני 1982. מטרתו המוצהרת של המבצע הייתה להרחיק את משגרי הרקטות מגבול הצפון[[24]](#footnote-24).

לידתו של תחום החוסן בישראל כרוכה בהתמודדות של הצפון בכלל ושל קריית שמונה בפרט, עם איום הקטיושות מלבנון. ההתמודדות של קריית שמונה עם הקטיושות ועזיבת חלק מהתושבים נתפסה כלא נוחה ברמה הלאומית והשתלבה גם במתח בין הקיבוצים לבין עיירת הפיתוח כחלק מהפוליטיקה של שנות השבעים והמהפך הפוליטי בשנת 1977. השיח והמחקר, על כושר העמידה של הקיבוצים בהשוואה לעיירת הפיתוח חידד שסעים באזור.

המענים הממסדיים למצוקות של האוכלוסייה בדמות שינוי מעמד העיירה לישוב ספר וביטוי הזדהות עם התושבים, ניתנו ללא חשיבה מערכתית על תחום החוסן. ההוצאה המחזורית של ילדי קריית שמונה לאירוח בבתים במרכז הביאה עמה תופעות לוואי בלתי רצויות. נושא החוסן של האוכלוסייה צמח, לא במפתיע, מתוך הפגיעות של הילדים כפי שקרה גם במלחמת העולם השנייה. מערכת החינוך המקומית בנתה, ביוזמה של הפסיכולוג הצעיר מולי להד, תכנית התמודדות בחירום המיועדת לבתי ספר ולגנים. תכנית זאת היוותה נקודת מפנה בסוגיית בניית חוסן במערכת החינוך בישראל[[25]](#footnote-25).

ב-17.1.1991 תקפה הקואליציה בראשות ארצות הברית את עיראק כדי להביא לשחרור כוויית. למחרת, בלילה שבין ה-18 ל-19 בינואר, שוגרו טילי סקאד עיראקיים מדגם אל חוסיין לעבר ישראל. במהלך תקופה בת יותר מחודש פגעו כ-38 טילי סקאד[[26]](#footnote-26), ששוגרו ב-19 מטחים, ברחבי ישראל. טילים אלו פגעו בעיקר באזור תל אביב וחיפה. התקפות הטילים גרמו למותם הישיר של שני אזרחים. בעקיפין גרמו הטילים לנפגעים הבאים: 4 מקרי מוות מהתקפי לב, 7 מקרי מוות כתוצאה משימוש לא נכון בערכות התגוננות מלוחמה כימית, 208 פצועים ו-225 מקרים של הזרקה מיותרת של אטרופין. הנזק לרכוש הכללי כלל 1302 בתים, 6142 דירות, 23 מבני ציבור, 200 חנויות ו-50 מכוניות[[27]](#footnote-27).

מלחמת המפרץ היוותה נקודת מפנה משמעותית בשדה החוסן והחירום. המלחמה הייתה התנסות ראשונה בפגיעה משמעותית בעורף מאז מלחמת העצמאות. במלחמת המפרץ נשבר המיתוס בנושא העורף בישראל לפיו אין נוטשים יישובים (מיתוס שנעדר בסיס עובדתי על פי מספר חוקרים[[28]](#footnote-28)) והוחלף בגישה רכה המתייחסת לרציפות בתפקוד ומאפשרת התרעננות והתפנות עצמית לפי שיקול דעת. הפגיעות של קבוצות עם צרכים מיוחדים, נחשפה והפכה מושא להתערבותם של ארגוני חברה אזרחיים. הופקו מספר לקחים מוגבלים בנוגע לרשות המקומית, דאגה לעובדים במקצועות החירום, עבודה בצוותי חירום מקומיים והימנעות מפינוי לא מתאים של משפחות. לקחים אלו נלמדו בעיקר בחברה האזרחית. ההשפעה הגדולה ביותר של מלחמת המפרץ במונחים של ההתמודדות עם חוסן נגעה, לכאורה, בארגון מחדש של הג"א במסגרת של פיקוד העורף. ההקמה של פיקוד העורף בפברואר 1992, כללה מעט מאוד שינויים בתחום החוסן וההתמודדות עם ההיבטים החברתיים יותר של התגוננות אזרחית. התחום של חוסן והתמודדות לא תפס מקום מרכזי בסדר היום של הפיקוד החדש, אף שתחום זה המשיך להתפתח מאוד בחברה האזרחית[[29]](#footnote-29).

במרץ 2005 התבצע ניסיון הירי הראשון באינתיפאדה מהגדה המערבית כאשר חוליה מהג'יהאד האסלאמי שגרה רקטות קסאם לעבר ההתנחלויות גנים וכדים. הרקטות נפלו בשטח פתוח ולא גרמו לנזק[[30]](#footnote-30). בדצמבר 2005, שיגרו גדודי חללי אל אקצה, הזרוע הצבאית של הפתח, רקטת קסאם לעבר חבל התענכים, שנפלה בתוך שטח הרשות הפלסטינית[[31]](#footnote-31).

ב-1985 פתח ארגון החיזבאללה, שהתבסס בדרום לבנון לאחר גירוש אש"ף ב-1982, במלחמת גרילה כנגד כוחות צה"ל ובמלחמת התשה רקטית כנגד יישובי הצפון. הירי הגובר של רקטות על יישובי הצפון ,שגבה מחיר בנפגעים וברכוש, גרם לשני סבבי לחימה של צה"ל עם החיזבאללה: מבצע "דין וחשבון" ב-1992 ומבצע "ענבי זעם" ב-1996. בכל אחד, משני המבצעים לא הצליח צה"ל לשתק את אש הרקטות של החיזבאללה, ושניהם הסתיימו בהסכמי הפסקת אש.

לאחר הנסיגה החד צדדית של ישראל מלבנון במאי 2000, החל החיזבאללה להתעצם בכמויות גדולות מאוד של רקטות מסוגים שונים. במלחמת לבנון השנייה שפרצה ביולי 2006, נורו על צפון המדינה כ- 4,200 רקטות מסוגים שונים. ב-33 ימי הלחימה נהרגו מפגיעת רקטות 53 אזרחים וחיילים, מאות נפצעו, אלפי בתים ודירות מגורים נפגעו, וכרבע מיליון תושבים עזבו את בתיהם ועברו לגור באזורים דרומיים יותר של המדינה. גם הפעם, לא ניכרה הצלחה בדיכוי אש הרקטות, והיא נמשכה בקצב גובר עד תום המערכה[[32]](#footnote-32).

מלחמת לבנון השנייה, זכתה לכינוי "יום הכיפורים של העורף" וסימנה היפוך מגמה וחזרה של העורף לתורת הביטחון הלאומי. במהלך השבוע הראשון של הלחימה התקשו מערכות הממשל והביטחון לענות על צרכים בסיסיים של האוכלוסייה האזרחית בתחומים של מקלטים, פינוי ומזון. הקושי של הממשלה נבע מהיעדר הכרזה על "משק לשעת חירום", אשר היה יכול להניע את מוסדות המדינה לתפקוד טוב יותר. הצירוף של צמצום תפקודי בהתגוננות האזרחית מצד פיקוד העורף בשילוב השיתוק בממשלה הביא לכישלון אשר מפורט בדו"ח מבקר המדינה שפורסם ב-18.7.2007.[[33]](#footnote-33)

הירי תלול המסלול מעזה לשטח ישראל, לא פסק מאז תחילת שנות האלפיים. ארגוני הטרור בעזה החלו להשתמש בירי תלול מסלול כנגד מטרות ישראליות בשנת 2001. בחודשים הראשונים נעשה שימוש בפצצות מרגמה, בעיקר לעברם של יישובי גוש קטיף ונצרים. ירי הרקטות החל ככל הנראה ב-16.4.2001, כשנורתה רקטה, שזוהתה בזמנו כפצצת מרגמה, לעבר שדרות[[34]](#footnote-34). בשנים הראשונות של העימות נהרג אדם אחד בלבד מירי פצצת מרגמה (בשנת 2001), אך החל משנת 2004 חלה עלייה במספר ההרוגים, כפועל יוצא של שיפור ושדרוג הרקטות, וכן הכנסת נשק תיקני, שהוברח לרצועה. מתחילת שנת 2005 ועד לינואר 2009 שוגרו לעבר ישראל כ-5,700 רקטות ולמעלה מ-4,000 פצצות מרגמה. במבצע "עופרת יצוקה" (27.12.2008-18.1.2009) שוגרו למדינת ישראל 407 רקטות ו-137 פצצות מרגמה, כתוצאה מהירי נהרגו 9 אנשים ונפצעו עשרות. במבצע "עמוד ענן" (14-21.11.2011) שוגרו למדינת ישראל 1731 רקטות ו-83 פצצות מרגמה, כתוצאה מהירי נהרגו 6 ישראלים ונפצעו עשרות, במבצע זה שוגרו לראשונה רקטות מעזה לכיוון גוש דן. במהלך מבצע "צוק איתן" (8.7-26.8.2014), נורו לישראל 2968 רקטות ו-1724 פצצות מרגמה שגרמו לשישה הרוגים ומעל למאה פצועים[[35]](#footnote-35).

ככלל בתום מבצע "צוק איתן" חזר הציבור כולו תוך זמן קצר להתנהלות רגילה, עובדה המעידה על חוסן חברתי גבוה יותר ממה שהומחש בתחום מדידה זה לאחר תום מלחמת לבנון השנייה. להצלחה זאת תרם תפקודה של ההנהגה הלאומית, ויותר מכך תפקודם של המנהיגים המקומיים שגילו מנהיגות מכילה וזכו לאמון ציבורי גבוה. להצלחה הרבה מאוד של מערכת ׳כיפת ברזל׳ הייתה, ללא ספק, תרומה מרכזית להצלחת ׳צוק איתן׳. 735 יירוטים יצרו מחסום אמין מפני מלאי הרקטות של חמאס, והציבו את המערכת כנדבך עיקרי ביישום תפיסת הביטחון הישראלית המערכת הצילה חיים, מנעה פגיעות קשות בתשתיות וייצרה תחושה גבוהה של מוגנות אישית בציבור הרחב. ההכרזה על מצב מיוחד בעורף באזור הדרום אפשרה לגייס את כלל משאבי האנוש והמשאבים החומריים, על פי צרכי החירום הנדרשים. נהלי התגוננות שתורגלו, הובנו ויושמו, אפשרו למרבית הישראלים לקיים אורח חיים תקין בעיקרו, בין המטחים. ההסברה המקצועית של פיקוד העורף תרמה רבות בעניין זה, כמו גם ההרחבה הניכרת של מרחבי ההתרעה (כ־200,( שצמצמה מאוד את תדירות ההפרעה לאזרחים ואת הפגיעה המרחיבה במשק הלאומי[[36]](#footnote-36).

בסוף העשור הראשון של המאה העשרים ואחת, החלו ארגוני טרור לשגר מעת לעת רקטות גם מחצי האי סיני, ברובן לכיוון העיר אילת ובחלקן לכיוון פתחת רפיח. החל משנת 2010 שוגרו עשרות רקטות מסיני, רוב האירועים הסתיים ללא נפגעים, בשנת 2014 נפצעו שלושה אזרחים באורח קל כתוצאה משיגור רקטה לאילת.

כחלק ממלחמת האזרחים בסוריה, נורו החל משנת 2012, במכוון ושלא במכוון, מספר פצצות מרגמה שפגעו ברמת הגולן בשטח ישראל. במאי 2018 שוגרו עשרות רקטות בידי כוח קודס האירני לכיוון הגולן הישראלי ובינואר 2019 שוגר טיל איראני לכיוון אתר החרמון. במהלך השנים נבנתה באיראן יכולת מרשימה של פיתוח וייצור טילים בליסטיים מכל הסוגים. האיראנים רואים בטילים נשק אסטרטגי בעל יכולות הרתעה מהמעלה הראשונה, וכזה שיכול בסופו של דבר להכריע במלחמה. טילים שאיראן מספקת ללגיונות הזרים שלה מהווים כיום כוח מחץ אסטרטגי המאיים על ישראל מבסיסים בלבנון ובסוריה. מעבר לכך, איראן מגבה את כוחות המחץ האלה בעזרת כוח הטילים ארוך הטווח שלה שיכול לפגוע בכל מטרה במזרח התיכון מבסיסי שיגור באיראן עצמה[[37]](#footnote-37).

# התמודדות של קהילות שונות עם ירי תלול מסלול

במהלך ההיסטוריה של הירי תלול המסלול על יישובי ישראל ניכר כי קהילות שונות גילו חוסן שונה בהתמודדות עם האיום. מחקרים שונים הציעו מדדים לבחינת החוסן הקהילתי ובהם: דמוגרפיה, התפנות אוכלוסייה, התנהלות חברתית – קהילתית אפקטיבית, כלכלה ותעסוקה, אמון חברתי, קשר למקום, מוכנות ומנהיגות.

מרכיב ההתאוששות הוא מרכזי לתפיסת החוסן וצריך לשמש המבחן העיקרי שלה. הנחת המוצא היא שהפרעה קשה תגרום תמיד לנסיגה תפקודית. החוסן אינו מבטא יכולות מולדות או קבועות של מערכת. יש צורך לבנות את היכולות, המעצבות מערכת בעלת חוסן גבוה, לאורך זמן. מחקר שנערך לאחר "צוק איתן" מראה שאותם יישובים שאימצו את תפיסת החוסן הלכה למעשה, גילו רמת חוסן גבוהה למדי. כך, למשל, פעילותם של מרכזי החוסן במועצות אשכול ושער הנגב, המופעלים על ידי הקואליציה הישראלית לטראומה, תרמה ללא ספק להעצמת החוסן היישובי, כפי שהתבטא במחקר[[38]](#footnote-38).

אחת התופעות המשמעותיות ביותר המשמשת לבחינת החוסן החברתי בקהילות היא הצמיחה הדמוגרפית של היישובים. לדוגמא, ביישובי עוטף עזה, בתקופה קשה ומתמשכת של פיגועי טרור, בעיקר בתצורה של ירי תלול מסלול, שהחלה ב-2007, נמשכה מגמה ברורה של גידול באוכלוסייה ואף בשיעורים ניכרים . מגמה זאת שונה מהמגמה שהתקיימה בקריית שמונה בשנים בהם חוותה באופן תדיר ירי תלול מסלול.

מדד נוסף המעיד על חוסן קהילתי הינו מדד התפנות האוכלוסייה, ניתן לזהות כי בישובים בהם יש לכידות קהילתית גבוהה, אידיאולוגיה והזדהות חזקה עם המקום ותחושת מוכנות למצב החירום, רמת ההתפנות, במהלך לחימה הייתה נמוכה יותר. דוגמאות בולטות לכך הם אחוזי ההתפנות הנמוכים במהלך "צוק איתן" בקיבוצים סמוכי הגדר: עלומים וארז לעומת ההתפנות הגבוהה בקיבוץ נחל עוז בו הייתה קיימת לכידות חברתית נמוכה[[39]](#footnote-39).

מהתבוננות בתוצאות מחקר, שנערך ב-2011 ו-2012 בעוטף עזה ומחקר עדכני משנת 2019 שנערך בכל הארץ, נראה כי יש בסיס איתן לטענות שהועלו בעבר בהקשרי הקטיושות מלבנון, בדבר חוסן חברתי נמוך בישובים עירוניים לעומת ישובים קהילתיים בכלל וישובים שיתופיים בפרט (ראה [נספחים א'-ג'](#_נספח_א'_–)).

# סיכום

האלוף ישראל טל סבר באמצע שנות התשעים, כי הארסנל ההולך וגדל - הן כמותית והן איכותית - של טילי קרקע-קרקע בידי אויביה של ישראל הוא "הבעיה הצבאית הקונבנציונלית החשובה ביותר של ישראל בתחום הביטחון הלאומי לקראת המאה ה-21"[[40]](#footnote-40). הירי תלול המסלול מהווה כיום וימשיך להוות בעתיד הנראה לעין את האיום הקונבנציונאלי הגדול ביותר על ביטחונה של מדינת ישראל, איום זה יופנה בחלקו הגדול כלפי אזרחי המדינה שבעורף. לחוסן החברתי תפקיד מכריע לפיכך, בתוצאות סבב הלחימה הבא. מן הראוי הוא שמדינת ישראל תשקיע בבנייתו של החוסן החברתי באופן כללי ובקהילות בהן צפויה פגיעה משמעותית מאמץ ניכר לצד המאמצים המושקעים בבניית כוחו של צה"ל להכריע במהירות ובאופן מובהק את המערכה.

**רשימת מקורות:**

אהרנסון-דניאל לימור ולהד מולי (2013), [השימוש בכלי לאמידה של חוסן קהילתי לחיזוק החוסן בקהילות](http://in.bgu.ac.il/PREPARED/DocLib/Pages/strength/%D7%9E%D7%A6%D7%92%D7%AA%20%D7%97%D7%95%D7%A1%D7%9F%20%D7%A7%D7%94%D7%99%D7%9C%D7%AA%D7%99%20%D7%9C%D7%90%D7%AA%D7%A8.pdf), **The Conjoint Community Resiliency Assessment Collaboration**

אלרן מאיר ואלטשולר אלכס (2014), [החזית האזרחית במבצע ׳צוק איתן׳](http://www.inss.org.il/he/wp-content/uploads/sites/2/systemfiles/%D7%94%D7%97%D7%96%D7%99%D7%AA%20%D7%94%D7%90%D7%96%D7%A8%D7%97%D7%99%D7%AA%20%D7%91%D7%9E%D7%91%D7%A6%D7%A2%20%D7%B3%D7%A6%D7%95%D7%A7%20%D7%90%D7%99%D7%AA%D7%9F%D7%B3.pdf), בתוך: **'צוק איתן' - השלכות ולקחים,** קורץ ענת וברום ושלמה, עורכים. המכון למחקרי ביטחון לאומי, תל אביב, עמ' 107-112

אלרן מאיר, בן מאיר יהודה, שר גלעד (2015), [השפעות מבצע ׳צוק איתן׳ על מגמות פוליטיות וחברתיות בישראל,](http://www.inss.org.il/he/wp-content/uploads/sites/2/systemfiles/%D7%90%D7%9C%D7%A8%D7%9F%20%D7%99%D7%94%D7%95%D7%93%D7%94%20%D7%95%D7%A9%D7%A8%20-%20%D7%9E%D7%92%D7%9E%D7%95%D7%AA%20%D7%A4%D7%95%D7%9C%D7%99%D7%98%D7%99%D7%95%D7%AA%20%D7%91%D7%99%D7%A9%D7%A8%D7%90%D7%9C.pdf) בתוך: **הערכה אסטרטגית לישראל 2015-2014**, המכון למחקרי ביטחון לאומי, עמ' 125-136

אלרן מאיר, ישראלי ציפי, פדן כרמית ואלטשולר אלכס (2015), [חוסן חברתי בעוטף עזה במבצע "צוק איתן"](http://din-online.info/pdf/zva7-2.pdf), **צבא ואסטרטגיה,** כרך 7, גיליון 2, עמ' 5-26

אעידן יניב (2015), [יום הכיפורים של מגדל העמק](http://www.emeknews.co.il/%D7%99%D7%95%D7%9D-%D7%94%D7%9B%D7%99%D7%A4%D7%95%D7%A8%D7%99%D7%9D-%D7%A9%D7%9C-%D7%9E%D7%92%D7%93%D7%9C-%D7%94%D7%A2%D7%9E%D7%A7/), **emeknews**

[ארבע התפוצצויות אדירות זעזעו את פתח תקוה](http://jpress.org.il/olive/apa/nli_heb/SharedView.Article.aspx?href=MAR/1971/07/08&id=Ar00200), **מעריב**, 8 ביולי 1971

בן-ישראל יצחק (2013), **תפיסת הביטחון של ישראל**, תל אביב: משרד הביטחון, עמ' 68-69.

גולן שמעון (2014), [הסקאד שהרתיע את ישראל](http://maarachot.idf.il/PDF/FILES/5/113525.pdf), מערכות 457, עמ' 55-61.

גרינברג חנן (2005), [נעצר ראש חוליה שניסתה לירות קסאמים בגדה](https://www.ynet.co.il/articles/0%2C7340%2CL-3101640%2C00.html), **YNET**

גלילי בע"מ (2018), **70 שנות הגנה אווירית מאז ועד היום**, משרד הביטחון, עמ' 9.

דולב איה, טיארגאן-אור רוני (2019), איזורי קו עימות: קליידוסקופ של איום בטחוני, **פיקוד העורף**

[ההיסטוריה של הקטיושה](http://web.archive.org/web/20090626014827/http%3A/www.idf.il/1133-13985-he/Dover.aspx), **אתר צה"ל**, 29בנובמבר 2011

הורוביץ נרי (2013), הקואליציה הישראלית לטראומה, פעולת הקואליציה בשדה החוסן הטראומה והמוכנות, **אגורא מדיניות**

[המצרים הפגיזו את נירים ועין השלושה בנגב המערבי](http://jpress.org.il/olive/apa/nli_heb/SharedView.Article.aspx?href=AHR/1955/05/31&id=Ar00105), **על המשמר**, 31 במאי 1955

וקנין יוסי (2013), [מפקד בסיס כנף 1: "יצאנו חבולים מהמלחמה"](http://www.mynetemek.co.il/%D7%97%D7%93%D7%A9%D7%95%D7%AA/%D7%A0%D7%A6%D7%A8%D7%AA-%D7%A2%D7%99%D7%9C%D7%99%D7%AA-%D7%A2%D7%9C%D7%99%D7%99%D7%94-%D7%91%D7%A9%D7%99%D7%A2%D7%95%D7%A8-%D7%94%D7%9E%D7%AA%D7%A0%D7%93%D7%91%D7%99%D7%9D-%D7%9C%D7%99%D7%97%D7%99%25), **mynetemek**

טל דוד (2014), [ההתיישבות במבצע ׳צוק איתן׳ — לא מצודות כוח](https://www.inss.org.il/he/wp-content/uploads/sites/2/systemfiles/%D7%94%D7%94%D7%AA%D7%99%D7%99%D7%A9%D7%91%D7%95%D7%AA%20%D7%91%D7%9E%D7%91%D7%A6%D7%A2%20%D7%B3%D7%A6%D7%95%D7%A7%20%D7%90%D7%99%D7%AA%D7%9F%D7%B3%20%E2%80%94%D7%9C%D7%90%20%D7%9E%D7%A6%D7%95%D7%93%D7%95%D7%AA%20%D7%9B%D7%95%D7%97.pdf), בתוך: **'צוק איתן' - השלכות ולקחים,** קורץ ענת וברום ושלמה, עורכים. המכון למחקרי ביטחון לאומי, תל אביב, עמ' 135-138

טל ישראל (1996), **ביטחון לאומי – מעטים מול רבים**, דביר: תל-אביב, עמ' 221

מרכז המידע למודיעין ולטרור על שם אלוף מאיר עמית (2007), [איום הרקטות מרצועת עזה 2000-2007](https://www.terrorism-info.org.il/Data/pdf/PDF_07_177_1.pdf), עמ' 26

[סיכומים שנתיים](https://www.shabak.gov.il/Pages/searchresults.aspx?k=%D7%A1%D7%99%D7%9B%D7%95%D7%9D%20%D7%A9%D7%A0%D7%AA%D7%99), **אתר השב"כ**

עוזיאל דני, [מטוסי מדינות הציר בשמי ארץ ישראל במלחמת העולם ה-2](http://www.sky-high.co.il/134771/%D7%9E%D7%98%D7%95%D7%A1%D7%99-%D7%9E%D7%93%D7%99%D7%A0%D7%95%D7%AA-%D7%94%D7%A6%D7%99%D7%A8-%D7%91%D7%A9%D7%9E%D7%99-%D7%90-%D7%99-%D7%91%D7%9E%D7%9C%D7%97%D7%9E%D7%AA-%D7%94%D7%A2%D7%95%D7%9C%D7%9D-%D7%94%D7%A9%D7%A0%D7%99%D7%94) **מרקיע שחקים**

קלמן אורן ודי–נור מירית (2013), מן הארכיון, בתוך: **ישראלים**, כרך 5, עמ‘ 220

רובין עוזי (2018), [טילים כנושאי הדגל של חזון המשטר האיראני](https://jiss.org.il/he/rubin-missiles-as-the-flag-bearers-of-the-iranian-regimes-vision/), **JISS**

רובין עוזי (2011), [ממטרד לאיום אסטרטגי: מתקפת הרקטות מרצועת עזה על דרום מדינת ישראל](https://besacenter.org/wp-content/uploads/2011/01/MSPS87.pdf), עיונים בביטחון המזה"ת מס' 87, מרכז בגין-סאדאת, עמ' 6.

רויכמן ינון (2006), [בחזרה אל ירי הקטיושה הראשונה על מדינת ישראל](https://www.ynet.co.il/articles/0%2C7340%2CL-3281775%2C00.html), **YNET**

רופא אופיר שרון (2005), [בתענכים זועמים: למה לא אמרו לנו שיורים קסאם?](https://www.ynet.co.il/articles/0%2C7340%2CL-3193068%2C00.html) , **YNET**

שחורי אילן (2016), [מלחמת העצמאות - כשהמצרים הפציצו את תל אביב](http://www.mytelaviv.co.il/HafzazaTlv48) ,**תל אביב שלי**

[(1991) The Gulf War](http://www.mfa.gov.il/mfa/aboutisrael/history/pages/the%20gulf%20war%20-%201991.aspx), **אתר משרד החוץ**

אלכס אלטשולר, מאיר אלרן, ציפי ישראלי וכרמית פדן (2015), [חוסן חברתי בעוטף עזה במבצע צוק איתן](http://din-online.info/pdf/zva7-2.pdf), **צבא ואסטרטגיה,** כרך 7, גיליון 2, אוגוסט 2015.

[מדדים לאיכות חיים, לקיימות ולחוסן לאומי,](http://www.pmo.gov.il/policyplanning/hevra/Documents/madadim.PDF) **המשרד לאיכות הסביבה**, אוקטובר 2013.

# נספח א' – פרופיל החוסן הקהילתי לפי סוג יישוב

מקור: אהרנסון-דניאל לימור ולהד מולי (2013), השימוש בכלי לאמידה של חוסן קהילתי לחיזוק החוסן בקהילות, The Conjoint Community Resiliency Assessment Collaboration



# נספח ב' - יכולת התמודדות עם האיום – תושבי גבול הצפון

מקור: דולב איה, טיארגאן-אור רוני (2019), איזורי קו עימות: קליידוסקופ של איום בטחוני, פיקוד העורף

|  |  |  |  |  |
| --- | --- | --- | --- | --- |
|  | **גבול הצפון****סה"כ**n=385 | **יישובים בגבול לבנון**n= 130 | **ערים בגבול לבנון**n= 127 | **יישובים ברמת הגולן**n=128 |
| "באיזו מידה אתה ובני ביתך מסוגלים להתמודד עם מצב חירום באזור מגוריך?" | 58% | 65% | 56% | 57% |
| "אני יכול לסמוך על אנשים בסביבת מגורי שיבואו לעזרתי במצב חירום" | 59% | 87% | 47% | 86% |
| "באיזו מידה אתה סומך על היכולת של מערך ההגנה היישובי להתמודד עם מצב חירום ביטחוני באיזור מגוריך?" | 37% | 51% | 27% | 56% |
| "באיזו מידה אתה סומך על היכולת של הרשות המקומית להתמודד עם מצב חירום ביטחוני באיזור מגוריך?" | 47% | 59% | 37% | 65% |
| "באיזו מידה אתה סומך על היכולת של צה"ל להתמודד עם מצב חירום ביטחוני באיזור מגוריך?" | 87% | 91% | 84% | 94% |

# נספח ג' - תפיסת המצב הביטחוני ותפיסת איום – תושבי עוטף עזה

מקור: דולב איה, טיארגאן-אור רוני (2019), איזורי קו עימות: קליידוסקופ של איום בטחוני, פיקוד העורף

|  |  |  |  |
| --- | --- | --- | --- |
|   | **עוטף עזה****סה"כ**n=262 | **שדרות**n= 84 | **יישובים בעוטף עזה**n= 178 |
| "באיזו מידה המצב הביטחוני הנוכחי משפיע על שגרת החיים שלך?" (שיעור המשיבים בקטגוריות הגבוהות) |  30% | 42% | 19% |
| "יש תחושה של מצב חירום לאומי" (שיעור המשיבים בקטגוריות הגבוהות) | 44% | 52% | 37% |
| "מהו להערכתך הסיכוי שבזמן הקרוב יקרה כל אחד מהאירועים הבאים": (שיעור המשיבים "סיכוי גבוה") | חדירת מחבלים לשטח ישראל | 65% | 71% | 59% |
| פעולה צבאית בעזה | 36% | 42% | 31% |
| עימות צבאי מול איראן | 11% | 14% | 7% |
| מלחמה בגבול הצפון | 25% | 35% | 16% |
| "אני מרגיש בטוח במקום מגורי" (שיעור המסכימים עם ההיגד במידה רבה/ רבה מאד) | 55% | 41% | 67% |
| "אני חושש מפני מה שיקרה בעתיד" (שיעור המסכימים עם ההיגד במידה רבה/ רבה מאד) | 60% | 66% | 54% |

1. בן-גוריון דוד (1954), פחות מפלגות ופחות מפלגתיות, בתוך: **חזון ודרך, כרך חמישי**, הוצאת עם עובד, תשי"ח – 1958, עמ' 137 [↑](#footnote-ref-1)
2. [מדדים לאיכות חיים, לקיימות ולחוסן לאומי,](http://www.pmo.gov.il/policyplanning/hevra/Documents/madadim.PDF) **המשרד לאיכות הסביבה**, אוקטובר 2013, עמ' 24. [↑](#footnote-ref-2)
3. הורוביץ נרי (2013), הקואליציה הישראלית לטראומה, פעולת הקואליציה בשדה החוסן הטראומה והמוכנות, **אגורא מדיניות**, עמ' 10-11 [↑](#footnote-ref-3)
4. אלכס אלטשולר, מאיר אלרן, ציפי ישראלי וכרמית פדן (2015), [חוסן חברתי בעוטף עזה במבצע צוק איתן](http://din-online.info/pdf/zva7-2.pdf), **צבא ואסטרטגיה,** כרך 7, גיליון 2, אוגוסט 2015, עמ' 5-7. [↑](#footnote-ref-4)
5. אהרנסון-דניאל לימור ולהד מולי (2013), [השימוש בכלי לאמידה של חוסן קהילתי לחיזוק החוסן בקהילות](http://in.bgu.ac.il/PREPARED/DocLib/Pages/strength/%D7%9E%D7%A6%D7%92%D7%AA%20%D7%97%D7%95%D7%A1%D7%9F%20%D7%A7%D7%94%D7%99%D7%9C%D7%AA%D7%99%20%D7%9C%D7%90%D7%AA%D7%A8.pdf), **The Conjoint Community Resiliency Assessment Collaboration** [↑](#footnote-ref-5)
6. Baldwin Stanley (1932), [A Fear For The Future](https://en.wikisource.org/wiki/A_Fear_For_The_Future) [↑](#footnote-ref-6)
7. הורוביץ נרי (2013), הקואליציה הישראלית לטראומה, פעולת הקואליציה בשדה החוסן הטראומה והמוכנות, **אגורא מדיניות**, עמ' 12-13 [↑](#footnote-ref-7)
8. עוזיאל דני, [מטוסי מדינות הציר בשמי ארץ ישראל במלחמת העולם ה-2](http://www.sky-high.co.il/134771/%D7%9E%D7%98%D7%95%D7%A1%D7%99-%D7%9E%D7%93%D7%99%D7%A0%D7%95%D7%AA-%D7%94%D7%A6%D7%99%D7%A8-%D7%91%D7%A9%D7%9E%D7%99-%D7%90-%D7%99-%D7%91%D7%9E%D7%9C%D7%97%D7%9E%D7%AA-%D7%94%D7%A2%D7%95%D7%9C%D7%9D-%D7%94%D7%A9%D7%A0%D7%99%D7%94) **מרקיע שחקים** [↑](#footnote-ref-8)
9. [שחורי](https://he.wikipedia.org/wiki/%D7%90%D7%99%D7%9C%D7%9F_%D7%A9%D7%97%D7%95%D7%A8%D7%99) אילן (2016), [מלחמת העצמאות - כשהמצרים הפציצו את תל אביב](http://www.mytelaviv.co.il/HafzazaTlv48) ,**תל אביב שלי** [↑](#footnote-ref-9)
10. הורוביץ נרי (2013), הקואליציה הישראלית לטראומה, פעולת הקואליציה בשדה החוסן הטראומה והמוכנות, **אגורא מדיניות**, עמ' 14 [↑](#footnote-ref-10)
11. בן-ישראל יצחק (2013), **תפיסת הביטחון של ישראל**, תל אביב: משרד הביטחון, עמ' 68-69. [↑](#footnote-ref-11)
12. הורוביץ נרי (2013), הקואליציה הישראלית לטראומה, פעולת הקואליציה בשדה החוסן הטראומה והמוכנות, **אגורא מדיניות**, עמ' 13-18 [↑](#footnote-ref-12)
13. [המצרים הפגיזו את נירים ועין השלושה בנגב המערבי](http://jpress.org.il/olive/apa/nli_heb/SharedView.Article.aspx?href=AHR/1955/05/31&id=Ar00105), **על המשמר**, 31 במאי 1955 [↑](#footnote-ref-13)
14. גולן אביעזר (1967), [חיים בצל הרכס,](https://naamoush.wordpress.com/2015/04/27/%D7%97%D7%99%D7%99%D7%9D-%D7%91%D7%A6%D7%9C-%D7%94%D7%A8%D7%9B%D7%A1/) **ידיעות אחרונות**, 14 באפריל 1967 [↑](#footnote-ref-14)
15. זיסר אייל (1998), [בין ישראל לסוריה - מלחמת ששת הימים ולאחריה](http://in.bgu.ac.il/bgi/iyunim/8/10.pdf), **עיונים בתקומת ישראל; מאסף לבעיות הציונות, היישוב ומדינת ישראל 8 (תשנ"ח)**, עמ' 236-237 [↑](#footnote-ref-15)
16. מרכז המידע למודיעין ולטרור על שם אלוף מאיר עמית (2007), [איום הרקטות מרצועת עזה 2000-2007](https://www.terrorism-info.org.il/Data/pdf/PDF_07_177_1.pdf), עמ' 13 [↑](#footnote-ref-16)
17. רויכמן ינון (2006), [בחזרה אל ירי הקטיושה הראשונה על מדינת ישראל](https://www.ynet.co.il/articles/0%2C7340%2CL-3281775%2C00.html), **YNET** [↑](#footnote-ref-17)
18. ‏[ההיסטוריה של הקטיושה](http://web.archive.org/web/20090626014827/http%3A/www.idf.il/1133-13985-he/Dover.aspx), **אתר צה"ל**, 29בנובמבר 2011 [↑](#footnote-ref-18)
19. [ארבע התפוצצויות אדירות זעזעו את פתח תקוה](http://jpress.org.il/olive/apa/nli_heb/SharedView.Article.aspx?href=MAR/1971/07/08&id=Ar00200), **מעריב**, 8 ביולי 1971 [↑](#footnote-ref-19)
20. קלמן אורן ודי–נור מירית (2013), מן הארכיון, בתוך: **ישראלים**, כרך 5, עמ‘ 220 [↑](#footnote-ref-20)
21. אעידן יניב (2015), [יום הכיפורים של מגדל העמק](http://www.emeknews.co.il/%D7%99%D7%95%D7%9D-%D7%94%D7%9B%D7%99%D7%A4%D7%95%D7%A8%D7%99%D7%9D-%D7%A9%D7%9C-%D7%9E%D7%92%D7%93%D7%9C-%D7%94%D7%A2%D7%9E%D7%A7/), **emeknews** [↑](#footnote-ref-21)
22. וקנין יוסי (2013), [מפקד בסיס כנף 1: "יצאנו חבולים מהמלחמה"](http://www.mynetemek.co.il/%D7%97%D7%93%D7%A9%D7%95%D7%AA/%D7%A0%D7%A6%D7%A8%D7%AA-%D7%A2%D7%99%D7%9C%D7%99%D7%AA-%D7%A2%D7%9C%D7%99%D7%99%D7%94-%D7%91%D7%A9%D7%99%D7%A2%D7%95%D7%A8-%D7%94%D7%9E%D7%AA%D7%A0%D7%93%D7%91%D7%99%D7%9D-%D7%9C%D7%99%D7%97%D7%99%25), **mynetemek** [↑](#footnote-ref-22)
23. גולן שמעון (2014), [הסקאד שהרתיע את ישראל](http://maarachot.idf.il/PDF/FILES/5/113525.pdf), מערכות 457, עמ' 55-61. [↑](#footnote-ref-23)
24. רובין עוזי (2011), [ממטרד לאיום אסטרטגי: מתקפת הרקטות מרצועת עזה על דרום מדינת ישראל](https://besacenter.org/wp-content/uploads/2011/01/MSPS87.pdf), עיונים בביטחון המזה"ת מס' 87, מרכז בגין-סאדאת, עמ' 6. [↑](#footnote-ref-24)
25. הורוביץ נרי (2013), הקואליציה הישראלית לטראומה, פעולת הקואליציה בשדה החוסן הטראומה והמוכנות, **אגורא מדיניות**, עמ' 39 [↑](#footnote-ref-25)
26. במקורות אחרים נמנו 39 ו-40 טילי סקאד שנורו על ישראל במלחמת המפרץ הראשונה [↑](#footnote-ref-26)
27. [(1991) The Gulf War](http://www.mfa.gov.il/mfa/aboutisrael/history/pages/the%20gulf%20war%20-%201991.aspx), **אתר משרד החוץ**  [↑](#footnote-ref-27)
28. טל דוד (2014), [ההתיישבות במבצע ׳צוק איתן׳ — לא מצודות כוח](https://www.inss.org.il/he/wp-content/uploads/sites/2/systemfiles/%D7%94%D7%94%D7%AA%D7%99%D7%99%D7%A9%D7%91%D7%95%D7%AA%20%D7%91%D7%9E%D7%91%D7%A6%D7%A2%20%D7%B3%D7%A6%D7%95%D7%A7%20%D7%90%D7%99%D7%AA%D7%9F%D7%B3%20%E2%80%94%D7%9C%D7%90%20%D7%9E%D7%A6%D7%95%D7%93%D7%95%D7%AA%20%D7%9B%D7%95%D7%97.pdf), בתוך: **'צוק איתן' - השלכות ולקחים,** קורץ ענת וברום ושלמה, עורכים. המכון למחקרי ביטחון לאומי, תל אביב, עמ' 135-138 [↑](#footnote-ref-28)
29. הורוביץ נרי (2013), הקואליציה הישראלית לטראומה, פעולת הקואליציה בשדה החוסן הטראומה והמוכנות, **אגורא מדיניות**, עמ' 44-45 [↑](#footnote-ref-29)
30. גרינברג חנן (2005), [נעצר ראש חוליה שניסתה לירות קסאמים בגדה](https://www.ynet.co.il/articles/0%2C7340%2CL-3101640%2C00.html), **YNET** [↑](#footnote-ref-30)
31. רופא אופיר שרון (2005), [בתענכים זועמים: למה לא אמרו לנו שיורים קסאם?](https://www.ynet.co.il/articles/0%2C7340%2CL-3193068%2C00.html) , **YNET** [↑](#footnote-ref-31)
32. רובין עוזי (2011), [ממטרד לאיום אסטרטגי: מתקפת הרקטות מרצועת עזה על דרום מדינת ישראל](https://besacenter.org/wp-content/uploads/2011/01/MSPS87.pdf), עיונים בביטחון המזה"ת מס' 87, מרכז בגין-סאדאת, עמ' 6. [↑](#footnote-ref-32)
33. הורוביץ נרי (2013), הקואליציה הישראלית לטראומה, פעולת הקואליציה בשדה החוסן הטראומה והמוכנות, **אגורא מדיניות**, עמ' 25 [↑](#footnote-ref-33)
34. מרכז המידע למודיעין ולטרור על שם אלוף מאיר עמית (2007), [איום הרקטות מרצועת עזה 2000-2007](https://www.terrorism-info.org.il/Data/pdf/PDF_07_177_1.pdf), עמ' 26 [↑](#footnote-ref-34)
35. [סיכומים שנתיים](https://www.shabak.gov.il/Pages/searchresults.aspx?k=%D7%A1%D7%99%D7%9B%D7%95%D7%9D%20%D7%A9%D7%A0%D7%AA%D7%99), **אתר השב"כ** [↑](#footnote-ref-35)
36. אלרן מאיר ואלטשולר אלכס (2014), [החזית האזרחית במבצע ׳צוק איתן׳](http://www.inss.org.il/he/wp-content/uploads/sites/2/systemfiles/%D7%94%D7%97%D7%96%D7%99%D7%AA%20%D7%94%D7%90%D7%96%D7%A8%D7%97%D7%99%D7%AA%20%D7%91%D7%9E%D7%91%D7%A6%D7%A2%20%D7%B3%D7%A6%D7%95%D7%A7%20%D7%90%D7%99%D7%AA%D7%9F%D7%B3.pdf), בתוך: **'צוק איתן' - השלכות ולקחים,** קורץ ענת וברום ושלמה, עורכים. המכון למחקרי ביטחון לאומי, תל אביב, עמ' 107-112 [↑](#footnote-ref-36)
37. רובין עוזי (2018), [טילים כנושאי הדגל של חזון המשטר האיראני](https://jiss.org.il/he/rubin-missiles-as-the-flag-bearers-of-the-iranian-regimes-vision/), **JISS** [↑](#footnote-ref-37)
38. אלרן מאיר, ישראלי ציפי, פדן כרמית ואלטשולר אלכס (2015), [חוסן חברתי בעוטף עזה במבצע "צוק איתן"](http://din-online.info/pdf/zva7-2.pdf), **צבא ואסטרטגיה,** כרך 7, גיליון 2, עמ' 7-8 [↑](#footnote-ref-38)
39. אלרן מאיר, ישראלי ציפי, פדן כרמית ואלטשולר אלכס (2015), [חוסן חברתי בעוטף עזה במבצע "צוק איתן"](http://din-online.info/pdf/zva7-2.pdf), **צבא ואסטרטגיה,** כרך 7, גיליון 2, עמ' 9-12 [↑](#footnote-ref-39)
40. טל ישראל (1996), **ביטחון לאומי – מעטים מול רבים**, דביר: תל-אביב, עמ' 221 [↑](#footnote-ref-40)